Reġistru online ġdid, li tnieda t-Tlieta 12 ta' Diċembru, jagħmilha aktar faċli li wieħed isib u jsegwi deċiżjonijiet tal-UE li jittieħdu fil-forma ta' atti delegati. L-atti delegati jintużaw biex jissupplimentaw jew jemendaw liġijiet tal-UE. L-atti delegati huma l-aktar komuni fl-oqsma tal-ekonomija, l-agrikoltura, l-ambjent u s-saħħa pubblika, is-suq uniku u l-kummerċ. Dawn huma forma ta' leġislazzjoni sekondarja li tintuża, pereżempju, biex taġġorna rekwiżiti tekniċi fil-leġislazzjoni. Il-Parlament u l-Kunsill jagħtu s-setgħa lill-Kummissjoni biex tabbozza atti delegati, li mbagħad jiġu ppreżentati lilhom. Il-Parlament u l-Kunsill jistgħu jirrifjutaw abbozzi ta' atti delegati. Biex il-pubbliku u l-partijiet interessati jkunu jistgħu jsegwu din il-parti tal-proċess tat-teħid ta' deċiżjonijiet tal-UE, qed jitnieda reġistru online komuni ġdid mit-tliet Istituzzjonijiet, sabiex kulħadd ikun jista' faċilment ifittex u jsib atti delegati b'rabta ma' tema jew leġislazzjoni partikolari. Ir-reġistru interistituzzjonali ġdid ta' atti delegati joffri stampa sħiħa taċ-ċiklu tal-ħajja ta' dan il-proċess. Huwa jippermetti lill-utenti jfittxu u jsegwu l-iżvilupp ta' atti delegati mill-istadju ta' ppjanar imwettaq mill-Kummissjoni Ewropea, sal-pubblikazzjoni finali fil-Ġurnal Uffiċjali. Ir-reġistru juri wkoll il-passi varji li jkunu ttieħdu mill-Parlament Ewropew u mill-Kunsill kif ukoll il-ħidma tal-gruppi ta' esperti tal-Kummissjoni involuti fit-tħejjija ta' atti delegati. Ir-reġistru jżid it-trasparenza tal-proċess tat-teħid ta' deċiżjonijiet peress li joffri punt uniku ta' servizz għall-atti delegati fejn l-informazzjoni rilevanti kollha tista' tinstab faċilment. Huwa jippermetti wkoll lill-utenti jabbonaw u jirċievu notifiki dwar l-iżvilupp ta' atti delegati speċifiċi li jkunu interessati fihom. Ir-reġistru huwa disponibbli bil-lingwi uffiċjali kollha tal-UE. Reġistru interistituzzjonali għall-atti delegati ''Ir-reġistru ser jippermetti liċ-ċittadini jsegwu l-proċess tat-teħid ta' deċiżjonijiet dwar atti delegati, li ħafna drabi jidher tekniku, iżda jista' jkun ukoll politikament sensittiv. Huwa tweġiba għat-talba li ilha żmien twil tal-Parlament li nqarrbu t-teħid ta' deċiżjonijiet tal-UE aktar lejn iċ-ċittadini u b'hekk l-istituzzjonijiet tal-UE u l-liġi tal-UE jsiru aktar trasparenti.'' Antonio Tajani, President tal-Parlament Ewropew ''Għal darb' oħra qed nagħtu riżultati fuq l-aġenda tal-Kummissjoni għal regolamentazzjoni aħjar u fuq l-impenn konġunt tagħna mal-Parlament u mal-Kunsill biex intejbu t-tfassil tal-liġijiet għaċ-ċittadini tal-Ewropa. Bit-tnedija ta' dan ir-reġistru online ġdid, qed nagħmlu l-UE aktar trasparenti u qed nuru l-proċess għall-adozzjoni ta' regoli tekniċi li jimplimentaw il-politiki tagħna.'' Frans Timmermans, l-ewwel Viċi President tal-Kummissjoni ''Il-proċess tat-teħid ta' deċiżjonijiet tal-UE jrid issir aktar aċċessibbli għaċ-ċittadini. Ninsab kuntent li r-reġistru l-ġdid ser jagħmilha aktar faċli għal kulħadd biex isegwu kif jiġu adottati atti delegati. Dan huwa f'konformità mal-għan tagħna li ndaħħlu aktar trasparenza fil-ħidma tal-istituzzjonijiet tal-UE.'' Matti Maasikas, Viċi Ministru għall-Affarijiet tal-UE tal-Estonja Fuljett konġunt Din ir-riżorsa bħalissa hi disponibbli biss bil-lingwa jew il-lingwi li ġejjin: Ftehim Interistituzzjonali dwar it-Tfassil Aħjar tal-Liġijiet